《题王伯畏清心堂》
宋代·汪炎昶

记语简以遒，饶舌泄幽秘。
洗尽闤闠腥，阐此林壑气。
日予炯灵台，颇已窥彷佛。
声利汹金鼓，耳目易烽燧。
未用死灰渠，我道故自异。
耿耿终莫易，当如浊时水。
浊匪却而澄，浊自靡所寄。
子本不避俗，而俗若子避。
共袖剥啄手，为子成僻邃。
任物解外梏，冥心蕴真诣。
亦子谢尘嚣，亦不臞吾意。
岂但静所守，经世可如是。

作者简介：汪炎昶（一二六一～一三三八），字懋远，婺源（今属江西）人。幼励志力学，受学于孙嵩，得程朱性理之要。宋亡，与同里江凯隐于婺源山中，名其所居为雪瓷，自号古逸民，学者称古逸先生。元惠宗至元四年卒，年七十八。有《古逸民先生集》二卷。事见本集附录《汪古逸民先生行状》。　汪炎昶诗，以《宛委别藏》本为底本，并新辑集外诗编为一卷。